
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  9  octombrie  2007               

Pl-x  652 /2007                      


A V I Z

asupra propunerii legislative pentru modificarea şi completarea Legii nr.31/1990 privind societăţile comerciale
                 În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii nr.31/1990 privind societăţile comerciale, iniţiată de domnul deputat Mate Andras Levente, trimisă cu adresa nr. Pl-x 652 din 2.10.2007  şi înregistrată cu nr.31/1054 din 3.10.2007.

 Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este Cameră decizională.
                Senatul, în calitate de primă Cameră sesizată, a respins propunerea legislativă, în şedinţa din  24 septembrie 2007.

Potrivit prevederilor art.61 din Regulamentul Camerei Deputaţilor, republicat, Comisia a dezbătut propunerea legislativă  în şedinţa din  9 octombrie 2007.

 Membrii comisiei au examinat propunerea legislativă supusă avizării, expunerea de motive, avizul negativ al Consiliului Legislativ, nr.466 din 11.04.2007 şi punctul de vedere al Guvernului trimis cu adresa nr.944 din 26.04.2007, prin care nu susţine adoptarea acestei iniţiative legislative.
Propunerea legislativă are ca obiect de reglementare modificarea şi completarea Legii nr.31/1990 privind societăţile comerciale, republicată, cu modificările şi completările ulterioare, intenţia iniţiatorului fiind aceea de a institui posibilitatea ca administratorii, pe durata mandatului, să poată încheia cu societatea un contract individual de muncă. Totodată, cheltuielile privind asigurarea pentru răspunderea profesională, încheiate potrivit legii, se propune să fie suportate de către societăţile comerciale.
În urma dezbaterilor s-a reţinut că Legea nr.31/1990, republicată, cu modificările şi completările ulterioare, este armonizată, în ceea ce priveşte statutul administratorului societăţilor pe acţiuni, cu directivele comunitare în materie şi cu principiile Organizaţiei pentru Dezvoltare şi Cooperare Economică (O.E.C.D.) privind guvernarea corporatistă. Calitatea de salariat al societăţii presupune un raport de subordonare faţă de societate, or, potrivit art.72 din lege, „obligaţiile şi răspunderea administratorilor sunt reglementate de dispoziţiile referitoare la mandat.” Aşadar, lipsesc mecanismele de subordonare specifice dreptului muncii. În ceea ce priveşte propunerea ca asigurarea pentru răspunderea profesională a administratorilor, ca formă a asigurării de malpraxis, să fie plătită de societate, aceasta nu este justă, întrucât riscul asigurat este culpa profesională, care are repercusiuni asupra societăţii, fiind de neînţeles ca pentru acte îndreptate împotriva intereselor societăţii, să plătească societatea.
                 Pentru aceste considerente, Comisia juridică, de disciplină şi imunităţi a hotărât, cu majoritate de voturi (4 voturi împotrivă), avizarea negativă a acestei propuneri legislative.
În raport de obiectul şi conţinutul reglementării,  propunerea legislativă  face parte din categoria legilor organice. 
                                             PREŞEDINTE,                               SECRETAR,

                                             Sergiu ANDON                               George BĂEŞU
     Consilier,  C. Păduroiu

